text: LEGO er populær hos australske tyveknægte
  03 juni 2014 kl. 06.23
  Tyve har ad to omgange stjålet Lego for 76.000 kroner i den samme legetøjsbutik nord for Melbourne.
  Ukendte gerningsmænd har sikret sig rigeligt med tidsfordriv til det næste lange stykke tid, efter at de ad flere omgange er brudt ind i en legetøjsforretning tæt på den australske storby Melbourne.
  Her stjal de Lego for omkring 15.000 australske dollar, og det svarer i runde tal til 76.000 kroner.
  Politiet er nu på jagt efter tyvene, der to gange har været på spil i den samme forretning i byen Seymour, som ligger nord for Melbourne. Men sporene er få.
  Ifølge politiet fandt det første indbrud sted mellem lørdag den 24. og mandag den 26. maj. 
  Teorien er, at tyvene fjernede glaspartiet i hovedindgangen og dermed fik adgang til forretningen. De tog formentlig for 10.000 dollar Lego med sig og forsvandt fra gerningsstedet i bil.
  Tyvene havde imidlertid også fjernet harddisken fra butikkens overvågningssystem, og den havde butiksejeren ikke nået at erstatte, da tyve søndag slog til igen. Denne gang var udbyttet dog noget mindre, idet der menes at være blevet stjålet for 5000 dollar Lego.
  Gerningsmændene har været særligt glade for Lego City og Lego Technic-serierne, oplyser politiet i følge Ritzau.
  